Source: http://www.druckeria.ro/tag/bogdan-paul/
Timestamp: 2018-12-15 07:06:40+00:00

Document:
bogdan paul Archives - Druckeria
♦ UVT Agroland, amenințată cu represalii din partea președintelui FRV, Gheorghe Vișan. ♦ „Ceea ce vă spun e doar ceea ce ni s-a întâmplat nouă. Lucrurile sunt mult mai grave”. ♦
Horia Cardoș a oficializat conflictul dintre UVT Agroland și președintele FRV, Gheorghe Vișan (Foto: volei-timisoara.ro)
Gheorghe Vișan conduce Federația Română de Volei de 14 ani, fără întrerupere, reușind, în acest răstimp, să instaureze un regim în care nimeni și nimic nu trece peste cuvântul lui. Ai o poziție contradictorie cu cea a președintelui? Ai fost chemat în fața unei comisii și îndrăznești să te aperi? Depui memoriu împotriva arbitrajului? Ești amenințat cu repercusiuni de către însuși președintele forului. E cazul prim-divizionarei de volei feminin din Timișoara, UVT Agroland, care și-a expus oficial poziția în cazul conflictului deschis pe care îl are cu președintele Gheorghe Vișan.
„Vineri, 25 mai, am primit un telefon de la președintele federației. Conversația a durat cam o jumătate de oră, dar în această discuție am simțit foarte clar o amenințare, că vor urma repercusiuni, în cazul în care nu ne oprim”, spune președintele clubului de pe Bega, Horia Cardoș, care susține că, la baza conflictului, stau două episoade distincte prin care a atras antipatia celui care conduce voleiul din 2004.
„M-a întrebat ce s-a întâmplat, ca și cum i-aș fi subminat autoritatea”
Primul a avut loc la 29 martie, în cadrul adunării generale a FRV, în care s-a luat în discuție suspendarea din viața voleibalistică a două persoane: Sandu Kapelovies și timișoreanul Dan Gârleanu.
„Din sală s-a propus exlcluderea din viața voleibalistică a două persoane. Una dintre ele e Sandu Kapelovies (n.r. conducător al clubului privat Spike București), un tip recalcitrant, vulgar, cu a cărui suspendare am fost de acord. Cel de-al doilea era domnul Dan Gârleanu (n.r. candidat la ultimele alegeri pentru președinția FRV), o figură foarte importantă a voleiului românesc, component al echipei naționale care a cucerit bronzul la Jocurile Olimpice de la Moscova. Sunt anumite lucruri cu care nu sunt de acord în ceea ce-l privește, însă de aici și până la a suspenda o personalitate, doar pentru că domnul Vișan nu e de acord cu ceea ce afirmă domnul Gârleanu, e cale lungă. Am fost singurul care m-am opus deschis acestei suspendări. Nu pot spune că am influențat lucrurile într-un fel sau altul, dar oricum foarte puțini membri au votat pentru exluderea domnului Gârleanu. După ședință, domnul Vișan m-a întrebat, foarte nervos, ce s-a întâmplat, ca și cum i-aș fi subminat autoritatea. I-am răspuns că voi purta o discuție cu domnul Gârleanu, iar lucrurile se vor liniști. Domnul Gârleanu s-a abținut apoi să mai iasă în public cu anumite comunicări”, a relatat Horia Cardoș.
„Nu e bine să depunem memorii împotriva arbitrajului”
Conflictul a escaladat în urma meciului pe care UVT Agroland l-a susținut, la doar câteva zile după ședința federației, pe terenul Științei Bacău. Clubul timișorean a contestat vehement arbitrajul cuplului Năstase-Dimachi, în meciul pe care l-a pierdut cu 3-1.
„În sâmbăta următoare, am avut meci la Bacău, în care am acuzat arbitrajul, am și făcut un memoriu către FRV. Observator a fost domnul Cotoanță, șeful Comisiei de Competiții, iar arbitri au fost domnii Lucian Năstase și Florin Dimachi. Personal, nu am fost prezent la meci, a fost în schimb tot staff-ul și am tras concluzia că rezultatul a fost influențat de arbitraj. După depunerea memoriului, domnul Cotoanță mi-a spus că nu am niciun fel de probe și, oricum, nu e bine să depunem memorii împotriva arbitrajului, ceea ce mi se pare strigător la cer! Știam deja ce urmează și n-am dorit atunci să fac publice aceste afirmații…”, a povestit Horia Cardoș.
„După aproximativ o lună și jumătate, după ce am tot cerut o reacție la acest memoriu, au încropit, într-un final, un răspuns. I-am spus atât domnului Cotoanță, cât și domnului Vișan, că nu ne vom opri aici, atâta vreme cât considerăm că am fost nedreptățiți. E clar că a apărut o răceală între mine și domnul președinte, care, trebuie spus, mi-a solicitat acum doi ani să candidez în Consiliul Director al FRV, chiar la funcția de vicepreședinte. Dar, de atunci s-au întâmplat foarte multe lucruri, care m-au făcut să fiu mai puțin încrezător că putem face foarte multe lucruri bune cu domnia sa în funcția de președinte. Ulterior, antrenorul Bogdan Paul a fost chemat la Comisia de Disciplină, o măsură care face parte din același plan, pentru că nu am acționat conform dorinței președintelui. S-au căutat, în mod asiduu, motive de suspendare a antrenorului nostru. Vreau să vă spun că nu a fost pentru prima oară când președintele a intervenit la clubul nostru. Anul trecut, mi-a cerut în repetate rânduri să le suspend pe cele mai bune două junioare din România, pe Adelina Ungureanu și Bianca Pașca, pentru viață nesportivă. I-am răspuns că asta e treaba federației, nu a mea sau a antrenorului de la club. Dar acestea sunt instrumentele cu care umblă președintele federației, «suspendați-i», «amendați-i», «luați-le gâtul»…”, a mai spus Horia Cardoș. Iar dacă tot s-a amintit despre junioare, să spunem că antrenorul Bogdan Paul a avut a doua înfățișare în fața Comisiei de Disciplină vineri, 25 mai, la ora 13:00, cu cinci ore înaintea începerii finalei Diviziei Junioare, dintre UVT Agroland și Dinamo București!
„Bogdan Paul și-a angajat un avocat. Domnul Vișan m-a sunat, ca urmare a telefonului pe care l-a primit de la avocat. A fost foarte surescitat, întrebându-mă cum își permite Bogdan, cum îmi permit eu, cum își permite Agroland să se apere, dacă președintele spune că el (n.r. antrenorul) trebuie suspendat și că nu e nicio problemă cu arbitrajul? I-am spus că un club nu va exclude niciodată un angajat doar pentru că cineva dorește acest lucru. Iar în ceea ce privește memoriul, i-am spus că vom folosi toate căile de atac. Asta pentru că retorica motivației comisiei a fost în felul următor: «și ce dacă s-a greșit acolo, dacă voi ați câștigat punctul respectiv?». Domnul Vișan mi-a spus atunci să încetăm cu escaladarea conflictului, iar antrenorul nostru să stea frumos și să se lase suspendat. În caz contrar, vor fi represalii. Iar arbitrajul poate fi unul dintre mijloace…”, a mărturisit Horia Cardoș.
„Să ne mai lase Cardoș, să se ducă la puii lui…”
Președintele clubului UVT Agroland spune că nu se teme de arbitraje potrivnice în viitorul sezon ca urmare a acestui conflict cu FRV, dezvăluind însă modul în care e privit de către președintele forului un investitor privat, printre foarte puținii din voleiul românesc.
Gheorghe Vișan conduce FRV, fără întrerupere, din 2004. (Foto: ziarelive.ro)
„Sunt convins că nu vom avea probleme în sezonul viitor. Arbitrii pe care i-am cunoscut sunt oameni cu mintea la ei, educați, și care știu că există viață și după Vișan și nu își vor risca cariera doar pentru a asculta de ordinele cuiva. Domnul președinte a afirmat nu o dată, în ultimele două luni, «să ne mai lase Cardoș, să se ducă la puii lui, și noi să ne vedem de volei!». Asta în condițiile în care suntem singurul club privat, în condițiile în care în acest sezon abia s-au strâns 10 cluburi, care să se înscrie în prima divizie, în condițiile în care s-a găsit un «inconștient”, numiți-mă cum vreți, care să investească banii companiei într-o echipă. Nu cred că sunt un om de care voleiul să se poată lipsi, doar pentru că nu a acționat conform ordinelor președintelui”, consideră Cardoș.
Oficialul clubului de pe Bega, care e, totodată, membru în Consiliul Director al FRV, subliniază că forul de conducere al voleiului românesc trebuie reformat din temelii, pornind de la statute și regulamente.
„Din păcate, statutele și regulamentele FRV au mari lacune din punct de vedere juridic. Am vorbit cu un avocat specializat în drept sportiv, iar la următoare adunare generală voi propune o seamă de modificări. Trebuie să ne aliniem cu ceea ce înseamnă într-adevăr statute și regulamente ale unei federații sportive. Intenția mea nu e să declanșez un conflict juridic între club sau între mine și FRV. Aștept această ședință, în care mă voi consulta cu colegii noștri de acolo, să luăm cele mai bune măsuri”, afirmă Cardoș.
Totodată, președintele clubului bănățean a subliniat că nu intenționează să candideze pentru o funcție de conducere în FRV, însă afirmă cu tărie că o schimbare în vârf trebuie să se producă.
„Nu voi candida la postul de președinte, nici măcar la cel de vicepreședinte. Nu mă interesează. Nu am comunicat aceste lucruri pentru a-mi pregăti o eventuală candidatură. Consider că viitorul președinte trebuie să fie un fost voleibalist de performanță, e foarte important să fie rezident la București și cred că nu ar trebui să aibă peste 50 de ani. Din punctul meu de vedere, nu cred că domnul Vișan își va încheia mandatul, dar asta rămâne de văzut… Asta din cauza acțiunilor domniei sale. Din păcate, acesta e modul dânsului de a conduce federația, iar acest comportament îl are inclusiv cu cei care sunt angajați acolo. Domnul Vișan nu e un lider. Avem nevoie de un lider care să conducă voleiul acolo unde ar trebui să fie. Am ratat și ratăm oportunități sub conducerea domniei sale. Acum doi ani, CSM București a câștigat Cupa Challenge, iar în acest an Volei Alba Blaj a jucat finala Ligii Campionilor. Aceste rezultate nu cred că au legătură cu o anumită strategie a domnului Vișan”, a mai spus Cardoș, care a vorbit și despre imaginea pe care o avea despre președintele Gheorghe Vișan în urmă cu doi ani, în momentul candidaturii sale la un post în Consiliul Director: „Aveam unele informații despre modul dânsului de a opera, evident. Dar, la fel de evident mi-a fost ulterior că lucrurile erau mult mai grave decât se vedea în exterior. Eu chiar sper ca domnul Vișan să facă un pas în spate și să lase interimatul unuia dintre cei doi vicepreședinți. Nu sunt adeptul revoluțiilor într-o organizație, pentru că atunci când apar revoluțiile, pot fi afectați și oameni buni. Eu am sperat că putem reușit o trecere lină, pașnică, spre o nouă conducere, o nouă viziune. Din păcate, domnul Vișan e preocupat doar de interziceri, de suspendări. La un moment dat, a încercat să introducă un punct în regulament, conform căruia oamenii care dețin firme nu pot candida la funcția de președinte…”, a conchis Horia Cardoș.
♦ „În momentul când am fost ales în CD și a trebuit să mă ocup de partea de marketing, n-am mai găsit pagina de Facebook a FRV. Am întrebat ce s-a întâmplat. La care mi s-a răspuns că «președintele mi-a cerut să închid pagina, că cineva l-a înjurat»!”.
♦ „În momentul în care spui ceva despre președinte, ți se răspunde că atentezi la imaginea Federației Române de Volei”.
♦ „Domnul Vișan e un tip conflictual, vine dintr-o altă lume. Din păcate, nu așa se rezolvă problemele”.
Filed Under: Stire de ultima ora, Volei Timisoara Tagged With: bogdan paul, conflict, federatia romana de volei, gheorghe visan, horia cardos, uvt agroland, volei feminin
UVT Agroland a tranșat în trei seturi derby-ul de la Lugoj
UVT Agroland își consolidează poziția a cincea din Divizia A1 de volei feminin, după victoria de aseară, din sala „Ioan Kunst Ghermănescu”, cu CSM Lugoj. Timișorencele au tranșat cu 3-0 derby-ul județean, după trei seturi destul de disputate, ultimul încheindu-se „în prelungiri”.
UVT Agroland a controlat ostilitățile în primul set, pe care l-a adjudecat însă cu unele emoții. De la 24-20, formația lugojeană a salavat trei mingi de set, însă în cele din urmă punctul Roxanei Bacșiș a încheiat actul la 25-23 pentru timișorence. Setul al doilea a fost câștigat mai detașat de fetele lui Bogdan Paul, 25-19, pentru ca actul al treilea să se dispute pe muchie de cuțit, spre deliciul spectatorilor, prezenți în număr destul de mare în tribunele sălii „Ioan Kunst Ghermănescu”. „Agro” a tranșat setul al treilea cu 32-30, după o luptă de a durat 37 de minute.
Roxana Bacșiș a fost principala realizatoare a formației timișorene, cu 16 puncte. Printre remarcate le mai menționăm pe Andrea Lakovic, Andreea Petra și Ariana Pîrv, cu câte 10 puncte. În tabăra lugojeană, cele mai bune jucătoare au fost Bălae – 15 puncte și Jakic – 14.
„Au fost multe puncte spectaculoase, dar au fost și momente tensionate, au fost și momente de joc care mie nu mi-au plăcut din punct de vedere tehnic, dar care au fost spectaculoase prin desfășurarea fazelor de joc. A fost un derby și așa trebuie să se desfășoare un astfel de meci, chiar dacă nouă, tehnicienilor, nu ne prea convine acest aspect. Știam că va fi un meci greu, pentru că Lugojul e o echipă care joacă bine acasă și care va mai pune probleme în acest sezon echipelor care, teoretic, sunt mai bine cotate din punct de vedere valoric. Sper să își găsească și cei de la Lugoj liniștea și să rămână aceeași echipă pe care am cunoscut-o în anii trecuți. E puțin probabil să mai pierdem locul 5. Avem două meciuri facile pe teren propriu, cu echipele din Cluj și Târgu Mureș, în care dacă vom lua toate cele șase puncte, va fi matematic imposibil să mai ratăm această poziție. Însă eu îmi doresc să urcăm, încetul cu încetul, să ne pregătim foarte temeinic, pentru că nu mai avem foarte mult timp la dispoziție până când intrăm în play-off. Acolo vom juca cu granzii acestui campionat și vom avea jocuri foarte dificile. Vreau să demonstrăm că această echipă, chiar dacă este dezechilibrată din punct de vedere valoric, poate dezvolta un joc de calitate și să pună probleme echipelor mari”, a declarat, la final, antrenorul lui UVT Agroland, Bogdan Paul.
Filed Under: Stire de ultima ora, Volei Timisoara Tagged With: bogdan paul, csm lugoj, ioan kunst ghermanescu, roxana bacsis, uvt agroland, volei feminin
UVT Agroland a pregătit meciul cu Dinamo alături de campioana Ungariei
Luni seară, UVT Agroland s-a pregătit alături de campioana Ungariei, Linamar Bekescsaba (Foto: volei-timisoara.ro)
Formația feminină de volei UVT Agroland se pregătește de reluarea întrecerii din Divizia A1. La începutul acestei săptămâni, timișorencele s-au deplasat în Ungaria, pentru un antrenament comun cu deținătoarea titlului din țara vecină, Linamar Bekescsaba. Cele două echipe au exersat mai multe rotații, după care au și disputat două seturi, fiecare combatantă reușind să își adjudece câte unul.
Antrenorul Bogdan Paul a considerat verificarea din Ungaria drept extrem de utilă în perspectiva primului meci oficial din 2018, cel de sâmbătă, cu Dinamo București.
„Ne-am antrenat cu o echipă care a jucat în preliminariile Champions League, care încă este angrenată în competițiile europene și care este campioana Ungariei de ani buni. Linamar este o formație foarte puternică și bine organizată, spun eu. Consider că este un partener foarte util pentru ce avem noi nevoie în momentul de față, mai ales că ritmul unui astfel de antrenament este foarte greu de reprodus acasă. Aveam nevoie de un adversar înainte de reluarea campionatului și cred că pe viitor putem să mai facem întâlniri de acest gen pentru că sunt foarte, foarte utile”, a declarat Bogdan Paul, pentru site-ul oficial al formației timișorene.
UVT Agroland a reluat antrenamentele în a treia zi a noului an, iar tehnicianul Bogdan Paul se declară mulțumit de nivelul fizic al elevelor sale.
„Fetele sunt într-o stare bună, au recuperat zilele de vacanță. Personal sunt mulțumit de nivelul de pregătire fizică. Avem, ca de obicei, de lucrat mai mult la aspectele tactice și tehnice. Trebuie să începem acest an cu o victorie frumoasă, iar apoi să pregătim bine și celelalte meciuri, care se vor succeda rapid”, a mai spus Bogdan Paul.
UVT Agroland întâlnește Dinamo București sâmbătă, de la ora 19:30, la Sala Universității de Vest din zona Oituz. Meciul face parte dintr-un cuplaj voleibalistic, deschis de băieții de la CSU UVT, care de la ora 17:00 vor primi vizita campioanei en titre, Volei Municipal Zalău.
Filed Under: Stire de ultima ora, Volei Timisoara Tagged With: bogdan paul, cuplaj, dinamo bucuresti, divizia a1, linamar bekescsaba, ungaria, uvt agroland, volei feminin
UVT Agroland s-a întors la antrenamente în a doua zi a anului
Formația de volei feminin UVT Agroland și-a încheiat vacanța de iarnă încă din a doua zi a anului 2018. Fetele pregătite de Bogdan Paul s-au reunit ieri, la sala Universității de Vest din zona Oituz, primul antrenament fiind condus de preparatorul fizic Tiberiu Puta.
De la reunire au lipsit doar gemenele Karina și Florina Murariu, care se află în aceste zile la Ploiești, unde se desfășoară preliminariile pentru Campionatul European U17.
„Trebuia să începem pregătirea, dar eu cred că au fost suficiente zile de vacanță. Ținând cont că primul meci este pe 13 ianuarie, avem nevoie de minimum 10 zile de pregătire pentru a intra într-un ritm normal de lucru. Jucătoarele au avut program individual și în vacanță, din punct de vedere fizic arată foarte bine, sper că nu au uitat ce trebuie să facă cu mingea de volei, obiectul nostru atât de drag. Pregătirea se va desfășura pe plan local, nu avem timp de altceva. Vor fi câteva zile în care partea de pregătire fizică va fi preponderentă, după care vom intra în ritmul normal, săptămâna viitoare vom avea primul ciclu de lucru complet”, a declarat antrenorul Bogdan Paul.
Tehnicianul grupării bănățene spune că e puțin probabil ca echipa să susțină vreun meci de verificare în această perioadă sau măcar un antrenament comun cu CSM Lugoj, precum în precedentele pauze competiționale.
„Nu știu dacă mai putem să ne antrenăm alături de CSM Lugoj, ținând cont că în a doua etapă avem meciul direct. Pe de altă parte, nu știu dacă avem timp efectiv în această perioadă pentru un meci amical. Trebuie să fim pregătiți 100% fizic pentru a face față la orice formă de întrecere, chiar și unui meci de verificare. Dacă la începutul săptămânii viitoare totul va fi în grafic și vom găsi un partener de întrecere, sigur că vom face acest lucru”, a mai spus Bogdan Paul.
De asemenea, antrenorul nou-promovatei a spus că e puțin probabil să apară noutăți în lotul echipei în această iarnă, „Agro” urmând să se bazeze până la final pe nucleul care a început campionatul.
„Nu am luat în calcul aducerea unor noi jucătoare. Lotul actual este apt din punct de vedere fizic și nu mi-am făcut gânduri să întăresc lotul. Este un concept pe care l-am gândit de la început să îl ducem în această linie până la final și cred că așa este mult mai sănătos din toate punctele de vedere”, a precizat Bogdan Paul.
Primul meci din 2018 pentru UVT Agroland e programat în 13 ianuarie, cu Dinamo București, pe teren propriu. E foarte posibil ca în acea dată să se desfășoare un nou cuplaj voleibalistic la sala din zona Oituz, în condițiile în care și băieții de la CSU UVT au meci acasă în acel weekend, în compania deținătoarei titlului, Volei Municipal Zalău.
„Cuplajele pe care le-am făcut până acum cu partenerul nostru, echipa masculină CSU UVT, au adus publicul la sală. Au fost seri foarte frumoase și pline de spectacol voleibalistic. Eu consider că dacă vom avea posibilitatea să le mai organizăm, vor fi benefice voleiului timișorean în general și clubului nostru în particular”, a mai spus Bogdan Paul.
Începând de astăzi, voleibalistele de la UVT Agroland vor intra în programul normal de pregătire, cu două antrenamente zilnice.
Filed Under: Stire de ultima ora, Volei Timisoara Tagged With: bogdan paul, dinamo bucuresti, divizia a1, reunire, sala uvt oituz, uvt agroland, volei feminin
UVT Agroland, în fața primului duel oficial cu deținătoarea titlului, Volei Alba Blaj
Divizia A1 de volei feminin a ajuns înaintea ultimei runde a sezonului regular, care programează pentru UVT Agroland o dificilă confruntare, în compania formației Volei Alba Blaj. Gruparea ardeleană e campioana ultimelor trei sezoane, având în palmares și o medalie de bronz.
Conform programării inițiale, meciul din etapa a 9-a ar fi trebuit să se desfășoare la Timișoara. Cu toate acestea, formația din Blaj a solicitat inversarea meciurilor din tur și retur, pentru a avea mai mult timp la dispoziție pentru pregătirea debutului din Liga Campionilor.
„Este un meci dificil, așa cum ne arată și configurația clasamentului. Jucăm în deplasare, cu toate că meciul era programat la noi acasă, am acceptat să inversăm pentru a favoriza meciul lor din Champions League, cu Volero Zurich. Este greu să iei puncte de la Blaj în acest moment. Cum am spus de mai multe ori, important este să jucăm bine, să avem un joc corect, să îmbunătățim anumite aspecte și atunci rezultatul nu contează atât de mult”, a declarat antrenorul formației timișorene, Bogdan Paul.
Nou-promovata timișoreană a plecat în această dimineață spre Blaj. Chiar dacă în ultimele zile au fost unele probleme medicale, antrenorul Bogdan Paul spune că va aborda și meciul din „Mica Romă” cu formula de bază.
„Respect competiția și respect fiecare adversar, dacă vom putea obține puncte la Blaj, o vom face. Vor evolua jucătoarele care merită în acest moment. Mai avem două etape importante în care, repet, vreau să obținem cât mai multe puncte. Acest lucru este greu de obținut cu junioarele. Atât timp cât scorul ne-a permis, am făcut schimbări, sigur că ele vor avea șansa lor să joace, dar nu știu dacă la acest meci”, a mai spus Bogdan Paul.
Partida Volei Alba Blaj – UVT Agroland, din cadrul etapei a 9-a a Diviziei A1, va avea loc mâine, de la ora 18:00, și va fi televizată pe Digi Sport 4. Interesant de menționat faptul că e prima partidă a formației timișorene televizată pe un post național. UVT Agroland și-a transmis însă mare parte dintre meciurile din acest sezon pe pagina oficială de Facebook.
Filed Under: Stire de ultima ora, Volei Timisoara Tagged With: bogdan paul, divizia a1, uvt agroland, volei alba blaj, volei feminin
UVT Agroland își continuă parcursul perfect! Victorie în trei seturi și la Cluj
Nou-promovata UVT Agroland a reușit a treia victorie consecutivă în Divizia A1. Formația timișoreană s-a impus ieri după-amiază, în sala „Horia Demian”, cu 3-0 (27-25, 25-11, 25-19), pe terenul echipei U NTT Data Cluj, în duelul formațiilor care au promovat pe prima scenă la finele sezonului trecut.
Echilibru în adevăratul sens al cuvântului a fost doar în primul act, adjudecat de formația bănățeană în prelungiri. „Agro” a condus cu 21-15, însă apoi clujencele au reușit să revină, pentru ca apoi să salveze trei mingi de set. Punctul câștigător a fost adus dintr-un blocaj reușit de Andrea Lakovic. Setul al doilea nu a avut istoric, fiind adjudecat categoric de UVT Agroland. Nu același lucru se poate spune însă și despre actul al treilea, în care cele două echipe au mers cap la cap până după cel de-al doilea time-out tehnic. De la 17-17, Timișoara a „evadat” la 22-17, netezindu-și drumul spre câștigarea setului și, implicit, a meciului.
Antrenorul Bogdan Paul a abordat meciul cu U NTT Data în formula: Diana Cărbuneanu, Roxana Bacșiș, Diana Balintoni, Andrea Lakovic, Andreea Petra, Ariana Pîrv, Mihaela Ozun (libero). Au mai intrat Daniela Lupescu, Laura Vasilică, Marisa Radu, Petruța Orlandea și Daria Popa Calotă.
Bogdan Paul (antrenor UVT Agroland): „Mă așteptam să fie un pic mai dificil decât indicau calculele hârtiei. S-a văzut ce s-a întâmplat în primul set, a fost un echilibru real și în setul al treilea. Am mai spus, Clujul e o echipă care mie îmi place. Mă bucur că antrenorul lor principal e un fost coleg și colaborator al meu, îi doresc să facă treabă cât mai bună aici. E nevoie și de timp, și de investiții… Nu e problema mea, dar apreciez ceea ce se întâmplă aici. M-am așteptat la un meci dificil, primul set putea să fie foarte bine câștigat de echipa gazdă și atunci probabil că lucrurile ar fi stat altfel. Am servit mult mai bine în setul al doilea, ceea ce a dus apoi la o construcție mult mai eficientă a atacului și a fazei a doua. Dar trebuie să acceptăm că, în rândul titularelor, avem câteva jucătoare cu mare experiență, care în momentele dificile și-au arătat valoarea”.
Roxana Bacșiș (jucătoare UVT Agroland): „Mă bucur pentru victoria de astăzi, chiar dacă începutul a fost ceva mai dificil. Am făcut câteva greșeli și din punct de vedere tehnic, dar am reușit să le rezolvăm pe parcurs și să câștigăm. Pentru noi e foarte important. Am avut niște deplasări lungi și suntem oarecum obosite, iar aceste rezultate contează foarte mult. În primul set au fost mici greșeli tehnice, dar apoi le-am rezolvat. Încercăm să fim din ce în ce mai omogene de la un meci la altul și cred că vom avea un cuvânt greu de spus în acest campionat”.
Încă un succes clar pentru Politehnica
În etapa a 5-a a Diviziei A2 Vest, CSU Politehnica Timișoara a înregistrat ieri cea de-a patra victorie în minimum de seturi din acest sezon. În sala „Mircea Albu” din cartierul Circumvalațiunii, a fost 3-0 pentru alb-violete fața echipei ACS Transilvania Brașov, pe seturi 25-13, 25-16, 25-14.
Conform programării inițiale, această partidă ar fi trebuit să se dispute la Brașov, însă formația de sub Tâmpa a cerut inversarea locurilor de desfășurare ale partidelor, iar alb-violetele au fost de acord.
Săptămâna viitoare, CSU Politehnica va juca tot în sala „Mircea Albu”, în compania formației CSU Oradea.
Filed Under: Stire de ultima ora, Volei Timisoara Tagged With: acs transilvania brasov, bogdan paul, csu politehnica timisoara, roxana bacsis, u ntt data cluj, uvt agroland, volei feminin
UVT Agroland caută la Cluj a treia victorie consecutivă
Runda a 4-a a Diviziei A1 de volei feminin propune o reîntâlnire între două dinre formațiile care s-au luptat la promovare în sezonul trecut. Mâine, de la ora 16:30, UVT Agroland întâlnește în deplasare Universitatea Cluj, partidă pe care timișorencele o abordează cu gândul la victorie. Formația pregătită de Bogdan Paul vine două două succese consecutive în campionat, 3-1 la Dinamo și 3-0 cu CSM Lugoj.
UVT Agroland și Universitatea Cluj au fost cele mai puternice formații din ediția precedentă a Diviziei A2, fapt demonstrat și în barajul de promovare găzduit în luna mai de sala „Constantin Jude”, unde cele două echipe au ocupat primele două poziții, care le-au asigurat accederea în elită.
„Ne reîntâlnim în prima ligă și vreau să felicit echipa din Cluj, pentru că a reușit să își facă un lot competitiv și a demonstrat că nu vrea să facă doar act de prezență. Este o echipă care mie îmi place și sunt convins că din retur va avea un cuvânt de spus în prima ligă”, a declarat antrenorul formației de pe Bega, Bogdan Paul.
Formaţia ardeleană e pregătită de un timişorean, Ciprian Dârnescu, alături de care antrenorul lui UVT Agroland a lucrat la Medicina Târgu Mureș și la lotul național de junioare.
„Mergem la Cluj să obținem toate punctele. Universitatea joacă acasă, este o echipă care are nevoie de puncte, și sunt convins că nu va fi un meci ușor, mai ales după ultimele săptămâni în care noi am avut o încărcătură mare, ca volum de lucru, dar și din punct de vedere psihologic. Fetele trebuie să fie atente la joc în general. Universitatea este o echipă incomodă, care se antrenează bine, am lucrat alături de Ciprian Dârnescu, și știu că este un antrenor serios care va face tot ce este posibil să câștige acest meci”, a mai spus Bogdan Paul.
Tehnicianul trupei bănățene a mai spus că există unele probleme medicale, dar speră ca toate jucătoarele să fie apte la ora confruntării de la Cluj.
„Avem mici probleme de ordin medical în momentul de față. Sunt dureri inerente perioadei în care ne regăsim. Staff-ul medical face eforturi să aducă jucătoarele la un nivel optim pentru meciul de sâmbătă”, a mai spus Bogdan Paul.
Voleibalistele timișorene sunt încrezătoare în forțele lor și speră să obțină la Cluj cea de-a treia victorie consecutivă din campionat. Liberoul Mihaela Ozun, care miercurea viitoare va împlini 25 de ani, speră să își facă un cadou frumos mâine, în sala „Horia Demian”: „Nici nu se pune problema să nu am parte de un asemenea cadou: o victorie la Cluj, și apoi una cu Iași, în săptămâna în care este ziua mea. Așa mi-au promis fetele, și asta mi-am propus și eu”, a declarat Ozun. „Cu siguranță va fi un meci frumos, și la Cluj este o echipă frumoasă, formată din românce, jucătoare care vor să lupte pentru locul lor în campionat. Eu cred că noi avem un plus de experiență, s-a văzut și la meciul cu CSM Lugoj că avem o echipă luptătoare și cred vom face un rezultat bun. Echipa noastră are foarte multă atitudine, asta ni se cere și consier că asta am arătat până acum, și asta vom arăta și de acum încolo, la fiecare meci mai multă atitudine”, a continuat Mihaela Ozun.
Delegația formației timișorene a pornit în această dimineață spre Cluj, acolo unde are programate două antrenamente până la ora jocului. Partida dintre „U” NTT Data și UVT Agroland va avea loc mâine, de la ora 16:30, în sala „Horia Demian”.
Filed Under: Stire de ultima ora, Volei Timisoara Tagged With: bogdan paul, mihaela ozun, ntt data, universitatea cluj, uvt agroland, volei feminin
UVT Agroland, la primul succes în Divizia A1! Timișorencele au învins în fieful lui Dinamo
21 octombrie 2017 va rămâne un punct de reper în istoria recentă a voleiului feminin timișorean, care a izbutit un prim succes de la revenirea în elită. În etapa a 2-a a Diviziei A1, UVT Agroland s-a impus cu 3-1 (27-25, 24-26, 25-11 și 25-23), în deplasare, cu Dinamo București, la capătul unui joc în care, deși a obținut cele trei puncte, echipa pregătită de Bogdan Paul a evoluat oscilant.
Primul set al întâlnirii a fost adjudecat la mare luptă de Diana Balintoni & co. Timișorencele au condus cu 22-17, însă gazdele au reușit să revină, salvând patru mingi de set. Împingerea primului act în prelungiri a reprezentat un imbold moral pentru Dinamo, care și-a adjudecat setul secund, cu 26-24, deși UVT Agroland a condus aproape în permanență până la 19-16. Formația timișoreană a făcut apoi 2-1, după un act câștigat categoric, în care a avut și un avans de 15 puncte, 20-5! Setul al patrulea a fost adjudecat tot de „Agro”, care s-a găsit însă în dificultate, fiind condusă cu 8-2 și 16-12 la cele două time-out-uri tehnice. Oaspetele au izbutit un final de set perfect gestionat, egalând la 21 și apoi distanțându-se la 24-22.
Antrenorul Bogdan Paul a trimis la start următoarea formulă: Diana Cărbuneanu, Roxana Bacșiș, Diana Balintoni, Andrea Lakovic, Andreea Petra, Ariana Pîrv, Mihaela Ozun (libero). Au mai intrat Daniela Lupescu, Larisa Vasilică, Petruța Orlandea și Marisa Radu. Principala realizatoare a timișorencelor a fost experimentata Roxana Bacșiș, cu 17 puncte, urmată de Andreea Petra (13), Andreea Lakovic și Ariana Pîrv (câte 11).
„Sunt fluctuații destul de mari”
La finalul jocului, antrenorul Bogdan Paul nu a fost pe deplin mulțumit de evoluția fetelor sale: „Din păcate, ne-am făcut meciul mult mai dificil decât era cazul. Nu pot să ascund faptul că sunt total nemulțumit, deoarece nu e prima oară când conducem în permanență la 5-7 puncte, și nu reușim să gestionăm această diferență, creată pe fondul unui joc bun. Aici e problema, sunt fluctuații destul de mari între un joc de calitate și unul care nu are nicio legătură cu nivelul la care ne aflăm. Nu este normal ca, în momentul de față, cu o echipă de nivelul celor de la Dinamo, să conduci și să nu gestionezi diferența sau să ajungi pe final de set și să te chinui să-l închizi. Sigur, sunt și lucruri bune pe care le-am văzut în acest meci, dar jucătoarele pe care le avem în echipă trebuie să gestioneze avantajele și să trateze voleiul ca pe un joc complex, uneori chiar matematic”.
Jocul de ieri, de pe terenul lui Dinamo, a adus prima victorie în Divizia A1 pentru o formație de volei feminin din Timișoara după 12 ani și jumătate. „Sper că fetele s-au bucurat, mai mult decât pot să o fac eu în acest moment. Pentru clubul UVT Agroland e un nou început și sper să fie un drum cât mai lung și presărat cu cât mai multe victorii. Eu mă regăsesc de mulți ani în prima ligă și sunt îngrijorat, pentru că nu pot să tratez o victorie doar ca pe o victorie și nimic mai mult. Dacă vrem cu adevărat să devenim o echipă competitivă, una care să pună probleme în orice fel de meci, atunci va trebui să tratăm lucrurile complet diferit”, a mai spus Bogdan Paul.
UVT Agroland rămâne cantonată în capitală, deoarece miercuri, de la ora 16:00, va fi din nou față în față cu Dinamo. De această dată, duelul contează pentru primul tur al Cupei României și se dispută în manșă unică.
Filed Under: Stire de ultima ora, Volei Timisoara Tagged With: bogdan paul, dinamo bucuresti, divizia a1, roxana bacisi, uvt agroland, volei feminin

References: CSM 
 CSM 
 csm 
 CSM 
 CSM 
 CSM 
 CSM